চাকরি বাঁচাতে রাস্তায় চাকরিহারারা, মিছিল পৌঁছল এসএসসি ভবনে

কলকাতা: চাকরি বাঁচাতে রাস্তায় চাকরিহারারা। হারানো চাকরি ফিরে পাওয়ার যুদ্ধ,অন্যদিকে পুলিশের লাঠি-লাথি-মারের প্রতিবাদে রাজপথে নেমেছেন চাকরিহারারা। করুণাময়ী থেকে শুরু হয়েছে এসএসসি চাকরিহারাদের মিছিল (SSC Jobless Protest Rally)। মিছিল চলবে করুণাময়ী থেকে সল্টলেক পর্যন্ত। ড্রোন উড়িয়ে নজরদারি চালাচ্ছে পুলিশ। এসএসসি দফতরের দুই গেটেই ব্যারিকেড বসানো হয়েছে। নিশ্ছিদ্র নিরাপত্তার ব্যবস্থা করা হয়েছে। নামানো হয়েছে র‌্যাফও। মিছিল করে এসএসসি (SSC Protest) ভবনের সামনে পৌচ্ছায় চাকরিহারা। এসএসসি দফতরের সামনে রাস্তায় বসে পড়লেন চাকরিহারারা। সেখান থেকেই নিজেদের দাবিদাওয়া জানাবেন তাঁরা। এদিন শিক্ষামন্ত্রীর সঙ্গে বৈঠক রয়েছে, তা নিয়েও আলোচনা করবেন তাঁরা।

এসএসসি ভবনে ত্রিস্তরীয় নিরাপত্তা। কড়া পুলিশি প্রহরার ব্যবস্থা করা হয়েছে। রয়েছে ব্যারিকেডও। র‌্যাফ, টিয়ার গ্যাসের সেল, লাঠি হাতে প্রস্তুত পুলিশকর্মীরা। রাস্তায় অনেক অস্থায়ী CCTV লাগানো হয়েছে। বুকে ক্যামেরা লাগানো পুলিশের সংখ্যাও বিস্তর। এসএসসি দফতরের সামনে পৌঁছল চাকরিহারাদের মিছিল। চাকরিহারাদের মিছিল থেকে তাঁদের এক প্রতিনিধি চিন্ময় মণ্ডল জানান, তিনটি দাবি রয়েছে তাঁদের। তিনি বলেন, যোগ্য-অযোগ্যদের আলাদা করতে হবে। সেই নামের তালিকা প্রকাশ করতে হবে। ওএমআরের মিরর ইমেজ প্রকাশ্যে আনতে হবে। নতুন নিয়োগপ্রক্রিয়া শুরুর নির্দেশও বাতিল করতে হবে। অচলাবস্থা কাটাতে এই দাবিগুলি নিয়ে শিক্ষামন্ত্রীর সঙ্গে আলোচনাতেও যাওয়া হবে বলে জানিয়েছেন চিন্ময়।

আরও পড়ুন: চাকরি ফিরে পাওয়ার লড়াইয়ে অনশনে দুই নতুন মুখ

বঞ্চিত শিক্ষকেরা আজ বিকাশ ভবনের বৈঠকের দিকে অনেক আশা নিয়ে তাকিয়ে রয়েছেন। শিক্ষামন্ত্রী এবং রাজ্য সরকারের কর্মকর্তাদের সঙ্গে দেখা করে নিজেদের দাবি জানাবেন চাকরিহারা শিক্ষকরা। এই বৈঠকে উপস্থিত থাকবেন শিক্ষামন্ত্রী ব্রাত্য বসু, স্কুল সার্ভিস কমিশনের চেয়ারম্যান সিদ্ধার্থ মজুমদার, শিক্ষা সচিব বিনোদ কুমার এবং শিক্ষা ও আইন দফতরের অন্যান্য আধিকারিকরা।

অন্য খবর দেখুন